text: Het Liedeken gaet op de wijse: Ick was onlancx geleden, geraect ten avontspele. 
  GHepeys ghy doet my treuren,
  By nachte en by daghen,
  Om een bloem der figueren,
  Die staet in mijn behaghen,
  Mocht ick troost aen haer iaghen,
  My dunckt ick waer ghesont,
  Want sy sonder misvraghen,
  Eylaes ick macht wel claghen,
  Heeft mijn jonck hert ghewont.
  
  Sy is alleene mijn medecijne, soet,
  Sy is alleen daer den sin na blaeckt, haeckt
  Sy is alleene die hier mijn pijne, boet,
  Sy is alleen daer therte na ontwaeckt, snaeckt,
  Sy is my veel soeter dan honich gemaeckt, smaect,
  Sy is alleen mijn sterven en mijn leven, even
  Sy is alleen na wien mijn herte gheraeckt, braeckt,
  Sy is alleen int diepste verheven // bleven
  Sy is alleen die my mach troost beneven // geven
  Sy is alleen die liefste dier sou mogen // wesen,
  Sy is alleen die int hert sal gheschreven // cleven,
  Had ick haren troost, ick soude ghenesen.
  
  Sy heeft voorwaer die conste,
  Ter werelt anders gheene,
  Wou sy my thoonen jonste,
  Ick waer ghesont certeene,
  
  SY heeft de macht alleene,
  Die niemant anders heeft,
  Troosten sy na mijn duncken,
  Mijn herte sou ontfuncken,
  Dat nv in droefheyt leeft.
  
  Al waer ic als Troylus ter door toe gevelt // seer,
  Al waer ick deurkerft in hondert steden // schier
  Al waer ick met swaer suchten ghequelt // seer
  Al waer ick met ongheluck bestreden // hier
  Al waer ick ghepijnt in alle mijn leden // dier
  Al waer ick met alle swaerheyt deurreden // fier
  Al waer ick als Pyramus met pijn bevanghen,
  Al waer ick ghestelt in een gevanckenis vol slangen
  Al waer alle droefheyt in my verresen,
  Al waer ick als Vlysses in groot verlangen,
  Had ick haren troost, ick soude ghenesen.
  
  Daer en is gheen cruyt ter eerden
  Dat my hier troost mach gheven,
  Noch dranck hoe groot van weerden,
  Dan die liefste verheven,
  Sy staet voorwaer gheschreven,
  Alleen int shertsen gront,
  Sy is mijn wtvercoren,
  Boven alle gheboren,
  Liever noyt int hert stont.
  
  Princen niemant dan sy my sou helpen mogen,
  Want sy is die liefste boven al wtghelesen,
  Al sage ick die bitter doot voor ooghen,
  Had ick haren troost, ick waer ghenesen.
  
  Prince, my dunckt warachtich,
  Wanneer ick haer aenschouwe,
  So wert mijn herte crachtich,
  
  Wt alle desen rouwe,
  Dat nv eylaes is flouwe,
  Dat grijpt dan eenen moet,
  Dus seg ick noch int leste,
  Dat liefs troost is het beste
  Medecijn ende goet.